KOMISIJOS REGLAMENTAS (EB) Nr. 824/2005
2005 m. gegužės 30 d.
nustatantis tam tikrus orientacinius kiekius ir individualias ribas dėl papildomo bananų kiekio importo į naujas valstybes nares licencijų išdavimo trečiam 2005 m. ketvirčiui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo aktą, ypač į jo 41 straipsnį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo (1),
kadangi:
(1)
Komisijos reglamentu (EB) Nr. 1892/2004 (2) buvo priimtos pereinamojo laikotarpio priemonės, būtinos siekiant palengvinti naujųjų valstybių narių perėjimą nuo joms taikomos tvarkos iki jų įstojimo į ES prie importo tvarkos, kuri taikoma pagal bendrą bananų rinkos organizavimą 2005 m. Siekiant užtikrinti rinkos aprūpinimą, ypač naujose valstybėse narėse, tuo reglamentu pereinamajam laikotarpiui buvo nustatytas papildomas kiekis išduodamoms importo licencijoms. Šis papildomas kiekis turi būti reguliuojamas naudojant 2001 m. gegužės 7 d. Komisijos reglamentu (EB) Nr. 896/2001 (3), nustatančiu Tarybos reglamento (EEB) Nr. 404/93 taikymo išsamias taisykles, sukurtus mechanizmus ir priemones.
(2)
Reglamento (EB) Nr. 896/2001 14 straipsnio 1 ir 2 dalyse numatoma galimybė importo licencijų išdavimo tikslais kiekvienam iš trijų pirmųjų metų ketvirčių nustatyti orientacinius kiekius ir individualias ribas.
(3)
Licencijų išdavimui 2005 m. trečiajam ketvirčiui tikslinga nustatyti orientacinius kiekius ir individualias ribas taikant tokius pačius procentus, kokie nustatyti A/B ir C tarifinėms kvotoms Komisijos reglamente (EB) Nr. 825/2005 (4), taip užtikrinant pakankamą tiekimą ir prekybos srautų tęstinumą tarp gamybos ir prekybos sektorių.
(4)
Kadangi šio reglamento sąlygos turi būti pradėtos taikyti prieš prašymų licencijoms trečiajam 2005 m. ketvirčiui pateikimo laikotarpį, šis reglamentas turėtų įsigalioti nedelsiant.
(5)
Šio reglamento nuostatos turi būti taikomos ūkio subjektams, įsikūrusiems Bendrijoje ir registruotiems pagal Reglamento (EB) Nr. 1892/2004 5 ir 6 straipsnius.
(6)
Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Remiantis papildomu kiekiu, numatytu Reglamento (EB) Nr. 1892/2004 3 straipsnio 1 dalyje, Reglamento (EB) Nr. 896/2001 14 straipsnio 1 dalyje nurodytas orientacinis kiekis išduodamoms bananų eksporto licencijoms 2005 m. trečiajam ketvirčiui yra 23 % kiekio, atitinkamai suteikiamo tradiciniams ir netradiciniams ūkio subjektams, kaip nurodyta to reglamento 4 dalies 2 punkte.
2 straipsnis
Remiantis Reglamento (EB) Nr. 1892/2004 3 straipsnio 1 dalyje numatytu papildomu kiekiu Reglamento (EB) Nr. 896/2001 14 straipsnio 2 dalyje nurodytas didžiausias leistinas kiekis paraiškoms dėl bananų importo licencijų 2005 m. trečiajam ketvirčiui yra:
a)
tradiciniams ūkio subjektams 23 % konkretaus referencinio kiekio, nustatyto pagal Reglamento (EB) Nr. 1892/2004 5 straipsnio 5 dalį;
b)
netradiciniams ūkio subjektams 23 % konkretaus paskyrimo, nustatyto pagal Reglamento (EB) Nr. 1892/2004 6 straipsnio 6 dalį.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gegužės 30 d.